Žmogaus egzistencijos paslaptys Rokiškio krašto poetų kūryboje

 Prof. Vitas Areška

1. Kas mes esame ?

Turiu galvoje tuos poetus, kurie yra išleidę atskirus poezijos rinkinius ir nuolat gyvenę ir dirbę Rokiškio krašte. Pirmiausia naujųjų laikų klasikai Paulius Širvys ir Sigitas Parulskis. Pradžioje panagrinėsiu dainiškąją lyrikos kryptį, kas būdinga Šiaurės Rytų Lietuvos kraštams. Iki P. Širvio jau ne vienas poetas rutuliojo šią tradiciją jau ir iki Lietuvos atgimimo. Pavyzdžiui, Salomėja Nėris, Antanas Miškinis Jonas Kossu Aleksandriškis ir daugelis kitų. Tarp jų ir Alfonsas Keliuotis (1911 - 1994), kurio „Joninės“ buvo dainuojamos, kartais pamirštant net jų autorių. „Ak, neklauskit, kam nešioju/ Gėlę švarko atlape“. Tai graudi , tragiška lyrikos kryptis.

 Ūžė jaunas vasarojus,

 Šniokštė upė plaukdama,

 Ir armonika raudojo

 Stiprių rankų tampoma. (1,25)

 A.Keliuotis priklauso S.Nėries, J. Kossu-Aleksandriškio, A. Miškinio, B.Brazdžionio, H. Radausko kartai. Jie visi vienaip ar kitaip atsirėmė į tautosaką, klasiką ir modernistinių krypčių tradiciją. A.Keliuotis – naivumą, niuansuotą, trapią lyriką siejo su manieringumu, trapią lyriką -- su pasaulinės kultūros emblemomis, kaimo idiliją – su groteskišku miesto vaizdu. Jis yra tipiškas rytų aukštaitis, artimas A. Miškiniui. Jie abu buvo arčiau žemės, arčiau liaudies kultūros ir mąstymo. Be to, jie abu - sėliško krašto poetai. „Dainoje apie Rokiškį“ A.Keliuotis rašė :“Didžių girių pavėnėj / Bočiai sėliai gyveno / Ir ant kalno Moškėnų /Šventą ugnį kūreno“ ( 1, 134). Lyriką jungė su ironija ar autoparodija.

 Lyrikos modernizavimo kryptimi ėjo ALĖ NAGINSKAITĖ VAJEGIENĖ (1925 – 1997). Ji gimė Rokiškyje. Atėjo ji ne iš šiaudinės pastogės, o iš knygų pasaulio, elito kultūros atmosferos. Motina buvo pedagogė, o tėvas - vertėjas. Pavyzdžiui, vertė Šekspyro „Hamletą“, draugavo su K. Būga. Pradžioje A. Naginskaitė priklausė Vinco Mykolaičio – Putino vadovaujamai jaunųjų rašytojų sekcijai. Jai priklausė dar ir H. Nagys, V. Mačernis, K. Bradūnas. Bet A. Naginskaitė greit buvo pašalinta už formalistinius ieškojimus. Grįžo į Rokiškį, pradėjo organizuoti laikraštį „Prie Nemunėlio“. Žavėjosi Putino, J. Baltrušaičio, V. Mačernio kūryba. Putinas buvo aukštos temos ir intelektualinės meditacijos poetas. Karas ir sovietmetis sutrukdė A. Naginskaitei skelbti savo poeziją. Tik 1998 metais pasirodė jos rinktinė „Viskas arba nieko“. Primena H. Ibseno Brando maksimalistinę tezę. 1944 metais sukurta simbolinė metafora: „Aplinkui laižosi išalkę liūtai... / Ištroškę kraujo blizga akys„ ( 2, 11) išreiškė žmogaus, kuris vaikščiojo per ugnį, tolumoje žvelgiančio į pražydusius sodus. Poetinį subjektą kankina savigrauža ir neviltis.

 Pribrendo vėl sunki kančia

 Ir krenta akmeniu širdin...

 Norėjau ašaroj slapčia

 Beviltį skausmą nuskandint...

 Bet skausmas buvo per gilus:

 Nuskendo ašara jame.

 Todėl naujas gėlas galiu

 Sutikti išore ramia. ( 2, 24).

 Svarbiausia A. Naginskaitei vidinė laisvė. Nors tą laisvę ir lydi ironija: „Nubalau, sudilau,/ Sunkiai kojas velku, Bet pasent neišeina: / Nemoku / Vis dar noriu keliaut / Man duotuoju taku / Su gyvenimu savo / Šaipoku“ ( 2, 68). Taip ji rašė 1990 metais. „Kaip gerai, / kad yra / nežinojimo laimė / ir akimirkos džiaugsmas“ ( 2, 87).

 Paulius Širvys (1920 – 1979) turėjo šiokią tokią kūrybos laisvę, kitaip sakant suderino nelaisvę ir laisvę. Jis kūrė lyrinius, jausmingus, plastiškus, muzikalius eilėraščius tuo metu, kada cenzūros prievaizdai reikalavo socialistinės retorikos, kompartijos ir jos vadų garbinimo. Vietoj to jie girdėjo liūdnų, kartais net tragiškų gaidų skambesį. „O Sartai, jūs Sartai mėlynieji / Su tuo klyksmu žuvėdrų liūdnuoju“ ( 3, 39 ). Ilgesingas žuvėdrų klyksmas, kaip ir beržo įasmeninimas yra simboliški vaizdai, kurie sugeria ištisą kultūros tradiciją, yra tikri P. Širvio poetiniai atradimai, atspindi jo poetinės vaizduotės galybę, paremtą asmenišku patyrimu. Beržas su dalgiu ant peties simbolizuoja taikią artojų ir pjovėjų tautą, atsidūrusią karo kryžkelėje. Tragiškos intonacijos susiję su P. Širvio asmenišku likimu. Anksti jis neteko tėvų ir globėjų. Turėjo pats užsidirbti duoną ir nešioti našlaičio skriaudos jausmą, žeminančią nelygybę. Mylėjo mergaitę, Alpunę Ž., bet jos tėvai nesutiko dėl turtinės nelygybės, kategoriškai pasipriešino. Meilės grožis ir skausmas lydės visą kūrybą. Kūrinyje „Užmirštoji taurė“ savotiškai susijungia ir elegija, ir baladė.

 Vėjai žvaigždę užpūs ,

 Sodų žiedą nuplėš ...

 Bus vestuvės, vai, bus,

 Ir armonika grieš.

 Tu sėdėsi žvaliai

 Prie jaunikio šalies.

 Užmirštos nuošaliai

 Nieks taurės nepalies

 < .......>

 Vėjai žvaigždę užpūs,

 Žiburėlis užges...

 Pasiimkim perpus

 Mūsų meilės šukes. (3, 78 – 79)

Romansų ženklus simbolizuoja sudužę stiklai, žvaigždės kritimas, o baltos vyšnios įvaizdis - tyrą meilę.

Poetas labai norėjo mokytis. Bet ir mokslo niekas veltui nedalino. Pirmieji mokslo ir kūrybos žingsniai buvo Rokiškio apskrities Salų žemės ūkio mokykla. Čia jam padėjo bendraamžis, vėliau garsus politikas, komjaunimo vadovas Antanas Raguotis, suagitavęs moksleivius dainų kūrėją Prancisių Poviliuką (taip jį tuomet vadino) leisti maitintis iš „bendro katilo“. Gerokai vėliau A. Raguotis gelbėjo nuo butelio, rekomendavęs P. Širvį į jūrininkus. Tačiau jį kankino vienišumo jausmas, buvo nusivylęs žurnalisto darbu. Sugrįžęs iš fronto ir nelaisvės, pradėjo darbuotis Rokiškio ir Pandėlio laikraščiuose, kuriuose ir spausdino straipsnius, apybraižas, eilėraščius. Tačiau vargino poetą konfliktai su valdžia. Nuo baudų gelbėjo ordinai ir medaliai. Skurdo jis nebijojo. Miegojo darbo vietoje, po galva pasidėjęs laikraščių šūsnį.

P. Širvys gimė laisvamanių ir bedievių krašte, šalia Sartų ežero. Iš jo apylinkių yra kilę dainingiausi poetai – Antanas Strazdelis (Kriaunų parapija), Antanas Vienažindys ir P. Širvys. Motina jį pagimdė Padustėlyje, bet P. Širvys išaugo Degučiuose, kurie įeina į Rokiškio parapiją. Rokiškį P. Širvys ir laiko savo gimtine. Lavinosi, mokėsi daugiausia savarankiškai. Laisvai mokėjo rusų, vokiečių, lenkų, ukrainiečių ir kt. kalbas. Neatsitiktinai karo metais jis tarnavo žvalgų kuopoje. P. Širvio biografija yra itin spalvinga, joje daug rizikingų įvykių ir poelgių. Ne vieną būtų galima sukurti kino filmą. Jis ne iš karto oficialiai buvo įvertintas kaip genialus poetas, nors jau atgavus laisvę vis ryškėja tikroji P. Širvio poezijos estetinė vertė. Paklaustas Tomas Venclova, avangardo atstovas, kaip jis vertina šį Šiaurės Rytų Lietuvos poetą, taip prieštaringai atsakė: “Strazdo ir Vienažindžio figūros mūsų literatūroje keliamos kiek perdėtai. Vadinti vieną „lietuvišku Villonu“, o kitą „lietuvišku Petrarca“ yra nesusipratimas (...) Tradicija, einanti nuo šių dviejų aukštaičių per kitus du aukštaičius – Miškinį ir Širvį, kurią nepagarbiai pavadinau „alkoholiškai armonikine“, man labai tolima“ ( 4, 14). Jau kitaip, daug objektyviau visa tai įvertino Vytautas Kubilius: „Jis mokėjo gyventi kaip poetas, kaip poetas romantinės laisvės polėkio. Literatūra jam nebuvo profesija, pragyvenimo būdas, karjeros laiptai. Jis visai, regis, nesirūpino, ar išeis jo knygelės, ar ne. Jis gyveno tokį vėjų išblaškytą gyvenimą, be pinigų, be automobilio, ir iš savo sujaukto gyvenimo jis mokėjo padaryti nuostabiai tyrus eilėraščius“ (Ten pat). Nei išore, nei vidumi jis nebuvo panašus į tipiškus sovietmečio rašytojus.

 Visą straipsnį skaitykite žurnale